চৈত্রদিনের ঝরাপাতার পথে

দিনগুলি মোর কোথায় গেল বেলা শেষের শেষ আলোকের রথে।।

নিয়ে গেল কতই আলো কতই ছায়া,

নিল কানে-কানে-ডাকা নামের মনে-মনে-রাখা মায়া,

নিয়ে গেল বসন্ত সে আমার ভাঙা কুঞ্জশাখা হতে।।

দূরে দূরে কোথায় আমার স্বপনখানি

কয়ে বেড়ায়, এই তো আমি, প্রাণে প্রাণে চিরদিনের জানাজানি।

কোথায় আমার নয়ন আলো

কোন্ প্রদীপের আলোর সনে কেমন করে সে মিলালো।

আবার সে কোন্ সুদূর বিপুল নভে

অস্তপারের দিনগুলি মোর নূতন উষার আলো হয়ে রবে—-

আমায় ওরা চিনবে না গো, চিনবে না আর আমি কোনো মতে।।