বেইলী রোডের ধারে, আমি দেখেছি তোমায়

রাতের অন্ধকারে, আমি দেখেছি তোমায়

আমার বউ বাজারে,আমি দেখেছি তোমায়

দু’দিকের কাঁটা তারে আমি দেখেছি তোমায়

এখানে তুমি হাসি মল্লিক,ওখানে হাসিনা

এখানে তোমার দাম পঞ্চাশ, ওখানে কত জানিনা

নিয়ন আলোয় ঝলসে যাওয়া দুটো শহরের রাত

বেঁচে থাকার জন্য কেনা বেচার দুটো হাত

ডলারের হার কমলে, তাদের দর বদলায়

চোখের জল কিংবা পানি, সেতো নোনতাই থেকে যায়।

কারো খদ্দের টয়োটা চড়ে, কারোর মারুতি জেন

কারো চোখে দিশি নেশা, কারোর ফরেন

তবু চাহিদা সেতো একটাই, একটুখানি সুখ

তাই একই ভাবে লাঞ্ছিত হয় দুটি দেশের মুখ

তবু আবার সকাল আসে, ওরা স্নান করে যায়

দুজনেই মনে মনে, বাংলায় গান গায়।

ডলারের হার কমলে, তাদের দর বদলায়

চোখের জল কিংবা পানি, সেতো নোনতাই থেকে যায়।

এখানে ঘোলাটে গঙ্গার জল, ওখানে ইছামতি

নোংরা নষ্ট, হাজার কষ্ট তবু বয়ে চলে ঠিকই

চেপে রাখা ক্ষত,যত যত হাহাকার

বিশ্বের কাছে দেনার দায়ে লাঞ্ছিত বারবার

তবু আবার রঙ চাপিয়ে,দাঁড়াতেই হয়

বেঁচে থাকার জন্য, বিশ্বের রাস্তায়।

ডলারের হার কমলে, দেশের দর বদলায়

চোখের জল কিংবা পানি, সেতো নোনতাই থেকে যায়