হারিয়ে গিয়েছি, এইতো জরুরী খবর

অবাক দু চোখে, ছায়া কাঁপে ভয়ে অভিমানে

হারিয়ে যাওয়ার নিয়ম নেই এখানে

হারাবো বলে, পা টিপে এগোতে গেলেই

গোটা শহর বাতি জ্বেলে সতর্ক

পায়ে পায়ে হারাবার জায়গা খুঁজে মরি।

কোথাও নেই ঝুম ঝুম অন্ধকার

তক্ষক ডাকা নিশুতিতে

রূপকথা শুনে শিউরে ওঠে না গা

স্বপ্নে আমার শরীরে কেউ

ছড়ায় না শিউলি ফুল

আলোর আকাশ নুয়ে এসে ছোঁয় না কপাল।

হারিয়ে যাইনি তবু, এটাই জরুরী খবর

আকাঙ্খা আর হতাশায় হারিয়ে যাওয়ার কোনো মানে নেই

নিবিঢ় ঘরে আধো আলো বিশ্বাসে

বুকের গভীরে কার যেন ডাক আসে।

যদি কোনদিন ঝরে ঝরে যায় অন্ধকার

ভালোবাসা ধুয়ে দেয় গোটা মুখ আমার

দু’চোখে স্বপ্ন ভরে দিয়ে যায় কেউ

যদি কোনদিন অটুট বিশ্বাসে

যদি কোনোদিন, যদি কোনোদিন, যদি কোনোদিন