যদি তোর হৃদ-যমুনা হলো রে উছল

রে ভোলা

তবে তুই এ কুল ও কুল ভাসিয়ে দিয়ে চল

রে ভোলা ।।

আজি তুই ভরা প্রাণে

ছুটে যা নৃত্যে গানে

যে আসে প্রেম প্লাবনে ভাসিয়ে নিয়ে চল

রে ভোলা ।

যে আসে মনের দুখে

যে আসে ফুল্ল মুখে

টেনে নে সবায় বুকে তোর থাকনা চোখে জল

রে ভোলা ।।

দু’ধারের ফুল কুড়িয়ে

চলে যা মন জুড়িয়ে

মালা তোর হলে বিফল করবি কি তুই বল

রে ভোলা ।

মিছে তোর সুখের ডালি

মিছে তোর দুখের কালি

দু’ দিনের কান্না হাসি সব ছল, ছল, ছল

রে ভোলা ।।

জীবনের হাটে আসি

বাজা তুই বাজা বাঁশি

থাক সে থাক বেচাকেনার দারুন কোলাহল

রে ভোলা ।

অরূপের রূপের খেলা

চুপ করে দেখ দু’বেলা

কাছে তোর এলে কুরূপ তুই মুখ ফিরায়ে চল

রে ভোলা ।।