আমরা – মলয় বাতাসে ভেসে যাবো

শুধু কুসুমের মধু করিব পান;

ঘুমোবো কেতকী সুবাস শয়নে

চাঁদের কিরণে করিব স্নান।

কবিতা করিবে আমারে বীজন

প্রেম করিবে স্বপ্নসৃজন,

স্বর্গের পরী হবে সহচরী,

দেবতা করিবে হৃদয়দান।

সন্ধ্যার মেঘে করিব দুকূল, ইন্দ্রধনুরে চন্দ্রহার

তারায় করিব কর্ণের দুল

জড়াবো গায়েতে অন্ধকার।

বাষ্পের সনে আকাশে উঠিব

বৃষ্টির সনে ধরায় লুটিব

সিন্ধুর সনে সাগরে ছুটিব

ঝঞ্ঝার সনে গাহিব গান।