আজি এসেছি, আজি এসেছি, এসেছি বঁধু হে

নিয়ে এই হাসি, রূপ, গান;

আজি আমার যা কিছু আছে, এনেছি তোমার কাছে,

তোমায় করিতে সব দান।।

আজি তোমার চরণতলে রাখি এ কুসুম ভার,

এ হার তোমার গলে দিই বঁধু উপহার,

সুধার আধার ভরি, তোমার অধরে ধরি, কর বঁধু কর তায় পান।

আজি হৃদয়ের সব আশা, সব সুখ-ভালোবাসা

তোমাতে হউক অবসান।।

ওই ভেসে আসে কুসুমিত উপবন-সৌরভ,

ভেসে আসে উচ্ছল-জলদল-কলরব,

ভেসে আসে রাশি রাশি, জ্যোত্স্না‌র মৃদু হাসি, ভেসে আসে পাপিয়ার তান।

আজি, এমন চাঁদের আলো, মরি যদি সেও ভালো,

সে- মরণ স্বরগ সমান।।

আজি তোমার চরণতলে লুটায়ে পড়িতে চাই,

তোমার জীবনতলে ডুবিয়া মরিতে চাই,

তোমার নয়নতলে শয়ন লভিব ব’লে, আসিয়াছি তোমার নিধান।

আজি সব ভাষা সব বাক্‌, নীরব হইয়া যাক্‌,

প্রাণে শুধু মিশে থাক্‌ প্রাণ।।