বলেছিলে তুমি আমায়

“এসো, নাও নূতন ভোরের আলো”

দিয়েছিলে শতাব্দীর অবগাহন,

এক মুক্ত সময়ের আহবান।

বলেছিলে তুমি আমায়

“জাগো, শোনো আমার কন্ঠনিষাদ”

দিয়েছিলে অভ্র কোনদিনে,

রোদ গন্ধমাখা জীবন।

বলেছিলে “অপেক্ষা কর, জেনো,

কাটবেই কৃষ্ণপ্রহর”

তবু জেগে দেখি কাঁদছে মানুষ

পুড়ছে আমার স্বদেশ।

আর একটিবার তোমায়

দেখতে চাই, দেখতে চাই।

জেনে রেখো অন্ধকার কোনো কালে হারিয়েছি

আমার অতীত

কবে পাবো অর্থময় নীরবতা,

কবে আসবে স্বাধীনতা।

কবে পাবো নীরজা তোমায়, আসবে আলোক প্রহর-

তবু জেগে দেখি কাঁদছে মানুষ, পুড়ছে আমার স্বদেশ

আর একটিবার তোমায় দেখতে চাই, দেখতে চাই।

আঁধার ভাঙা স্বপ্ন হতে জাগাই

তুমি আসবে বলে মহাকাল স্তব্ধ

কাদের তরে আমার বাঁচা, আমার লড়াই

এখনো তোমার প্রিয়মুখ আমায় বাঁচায়

জানি মুক্তি তোমাতে।