জয় বাংলা বাংলার জয়

জয় বাংলা বাংলার জয়

হবে হবে হবে হবে নিশ্চয়

কোটি প্রাণ এক সাথে জেগেছে অন্ধ রাতে

নতুন সূর্য ওঠার এই তো সময়

জয় বাংলা বাংলার জয়

জয় বাংলা বাংলার জয়

বাংলার প্রতি ঘর ভরে দিতে চাই মোরা অন্নে

আমাদের রক্ত টগবগ দুলছে মুক্তির দীপ্ত তারুণ্যে

নেই ভয়

হয় হোক রক্তের প্রচ্ছদপট

তবু করি না করি না করি না ভয়

জয় বাংলা বাংলার জয়

জয় বাংলা বাংলার জয়

অশথের ছায়ে যেন রাখালের বাঁশরি হয়ে গেছে একেবারে স্তব্ধ

চারিদিকে শুনি আজ নিদারুণ হাহাকার আর ওই কান্নার শব্দ

শাসনের নামে চলে শোষণের সুকঠিন যন্ত্র

বজ্রের হুংকারে শৃঙ্খল ভাঙতে সংগ্রামী জনতা অতন্দ্র

আর নয়

তিলে তিলে বাঙালির এই পরাজয়

আমি করি না করি না করি না ভয়

জয় বাংলা বাংলার জয়

জয় বাংলা বাংলার জয়

ভুখা আর বেকারের মিছিলটা যেন ওই দিন দিন শুধু বেড়ে যাচ্ছে

রোদে পুড়ে জলে ভিজে অসহায় হয়ে আজ ফুটপাতে তারা ঠাঁই পাচ্ছে

বার বার ঘুঘু এসে খেয়ে যেতে দেবো নাকো আর ধান

বাংলার দুশমন তোষামোদী-চাটুকার সাবধান সাবধান সাবধান

এই দিন

সৃষ্টির উল্লাসে হবে রঙিন

আর মানি না মানি না কোনও সংশয়

জয় বাংলা বাংলার জয়

জয় বাংলা বাংলার জয়

মায়েদের বুকে আজ শিশুদের দুধ নেই

অনাহারে তাই শিশু কাঁদছে

গরীবের পেটে আজ ভাত নেই ভাত নেই

দ্বারে দ্বারে তাই ছুটে যাচ্ছে।

মা-বোনেরা পরণে কাপড়ের লেশ নেই

লজ্জায় কেঁদে কেঁদে ফিরছে

ওষুধের অভাবে প্রতিটি ঘরে ঘরে,

রোগে শোকে ধুকে ধুকে মরছে

অন্ন চাই, বস্ত্র চাই, বাঁচার মত বাঁচতে চাই

অত্যাচারী শোষকদের আজ

মুক্তি নাই, মুক্তি নাই , মুক্তি নাই।