সূর্য ডোবার পালা আসে যদি আসুক বেশ তো

গোধূলির রঙে হবে এ ধরণী স্বপ্নের দেশ তো।।

তারপরে পৃথিবীতে আঁধারের ধূপছায়া নামবেই

মৌমাছি ফিরে গেলে জানি তার গুঞ্জন থামবেই;

সে আঁধার নামুক না, গুঞ্জন থামুক না

কানে তবু রবে তার রেশ তো।।

তারপরে সারারাত দু’জনেই একা একা ভাববো

হৃদয়ের লিপিকাতে কে যেন লিখেছে এক কাব্য।

জোনাকিরা দীপ জ্বেলে আমাদের সাথে রাত জাগবেই,

দু’টি প্রাণে চুপে চুপে নতুন সে সুর এক লাগবেই;

জোনাকিরা জাগুক না, প্রাণে সুর লাগুক না

চাওয়াতে পাওয়াতে হবে শেষ তো।