মাথায় পরেছি সাদা ক্যাপ

হাতে আছে অচেনা এক শহরের ম্যাপ।

ব্যাগ ঝুলিয়েছি কাঁধে

নামবো রাজপথে,

চারিদিকে ঝলমলে রোদ

কেটে যাবে আঁধারের ছায়া-অবরোধ।

চারিদিকে কী আনন্দ,

অতি তুচ্ছ পতঙ্গেরও অপূর্ব জীবন।

হয়তো শিশিরকণারও আছে

শুধু তার একান্ত-একা

আনন্দেরই ক্ষণ।

মাথায় পরেছি সাদা ক্যাপ

হাতে আছে অচেনা এক শহরের ম্যাপ।

আমি বলি, এই যে ব্রাদার হ্যালো

আমি কে? এইটুকু আমাকে শুধু বলো।

কোত্থেকে এসেছি আমি, ঠিকানাটা কী

এই জীবনে কী দেখেছি, কী দেখিনি।

দেখেছি মায়াময় দুই দুয়ারী ঘর

সেইখানে বাস করে অশ্রু কারিগর।

তাকে ঘিরে টলমল করে

নীলমণি দুঃখ সাগর।

দুই দুয়ার, খুলে দাও ভাই

অশ্রুর অবসান চাই।

নিয়ে এসো, চারদিকে ঝলমলে রোদ

কেটে যাক আঁধারের ছায়া-অবরোধ।

মাথায় পরেছি সাদা ক্যাপ

হাতে আছে অচেনা এক শহরের ম্যাপ।