সোহাগপুর গ্রামে একটা মায়া দীঘি ছিল

সেই দীঘিতে হায় আচানক পুস্প ফুটেছিল

নিশি রাইতে দীঘির জলে উড়াল বায়ু বয়

বন্ধুয়ারে সেথায় নিতে আমার মনে লয়

গো বন্ধু আমার মনে লয়।।

ঘন কালো দীঘির জলে নামে চাঁন্দের ছায়া

রাইত নীশিথে মন পীড়িতে কাইন্দা মরে মায়া।

কাইন্দো না কাইন্দো মন কাইন্দা ফায়দা নাই

বন্ধুয়ারে সাথে নিবা তাহার উপায় নাই

চাঁন্দের ছায়া হায় কী মায়া মনে কষ্ট হয়

মরণকালে বন্ধুর সাথে হবে পরিচয়

গো বন্ধু হয়ে পরিচয়।।

মনের দুঃখ মনে রাখ বনের দুঃখ বনে

মরণকালে হবে দেখা বন্ধুয়ার সনে।

কাইন্দো না কাইন্দো মন কাইন্দা ফায়দা নাই

বন্ধুয়ারে সাথে নিবা তাহার উপায় নাই

মায়া দীঘির কালো জলে উড়াল বায়ু বয়

মরণকালে বন্ধুর সাথে হবে পরিচয়

গো বন্ধু হয়ে পরিচয়।।