কতকালের সেই ঠিকানায়

আমার স্মৃতির একটি পাতায়

কেমন আছো ?

আগের মতই রিক্সা থেকে

নামছো তুমি আমায় দেখে

কেমন আছো ?

এখনো সেই পাঞ্জাবীটা

হারিয়ে যাওয়া সেই চাবিটা

কেমন আছো ?

এলবামে ছোট বেলার ছবি

স্মৃতিতে মাহমুদ্দুন্নবী

কেমন আছো ?

ক্লাস পালিয়ে দেখা হতো

দেখতে দেখতে সময় যেতো

কেমন আছো ?

ঝিলের ধারে হটাৎ বিকেল

শুইয়ে রাখা বাই-সাইকেল

কেমন আছো ?

আসিফ আসতো ছুটির দিনে

স্কুলের বন্ধু রাস্তা চিনে

কেমন আছো ?

সারা সকাল আডদা দিতে

রাজনীতির খবর নিতে

কেমন আছো ?

তর্ক হতো চড়তো গলা

উঁকি দিতে বাড়ীওয়ালা

কেমন আছো ?

মাস গেলে থোক মাইনে নিয়ে

রাখতে কিছু ব্যাংকে গিয়ে

কেমন আছো ?

জমা খরব হিসেব নিকেষ

কোথায় শুরু কোথায় বা শেষ

কেমন আছো ?

অনেক বছর পেরিয়ে এলাম

হটাৎ তোমার দেখা পেলাম

কেমন আছো ?