ওরে দিন চলে যায় ডিসকো মেলায়,

হারাইয়াছে ধুতি।

কালের লিখন পড়ছে দেখ গেরাম বাংলার পুঁথি।

ওরে দিন ফিরে আয়…

ওরে দিন ফিরে আয়, হারিয়ে যাই,

পুঁথি পড়ার দিনে

ছেড়ে হিন্দি ছবি সিরিয়াল সস্তা বিনোদনে।

শোন বাংলার পুঁথি…

শোন বাংলার পুঁথি মনে গাথি,

সুরে সুরে গাও,

মন যমুনায় ভাসাইয়া দাও প্রেমের ঘাটের নাও।

শোন দেশের কথা…

শোন দেশের কথা দশের ব্যাথা,

বাংলার গানে গানে,

জীবন নামের তরী ভাসুক মধুর কলতানে।

চল মূলে ফিরি…

চলো মূলে ফিরি নয় আর দেরি,

সবার সুখে দুখে,

মনে যা মুখেও তাই বলি অন্তর মুখে।

হই মানুষ আবার…

হই মানুষ আবার ফুলের খামার,

ফলের করি চাষ।

মিলেমিশে করি সবাই বাংলায় বসবাস।

গাই জীবনের গান…

গাই জীবনের গান কৃষকের ধান,

গোয়াল ভরা গরু,

আঁচল ভরা ভাঁজা খই হাতে চিড়ার নাড়ু।

ও সেই বিকেল বেলা…

ও সেই বিকেল বেলা হা ডু ডু খেলা,

সন্ধ্যা বেলার হাটে,

কবি গানের আসর দেখ ভরা নদীর ঘাটে।

বাজে দু’তারাটা…

বাজে দু’তারা টা পানের বাটা,

দাদী নানীর হাতে,

ঢোলের তালে ময়ূর নাচে সারা গাও একসাথে।

আজকে পুঁথির আসর…

আজকে পুঁথির আসর ফুলের বাসর,

আনন্দ সব ঘরে,

সময় নায়ে চড়ে আবার অতীতে যাই ফিরে।

আমরা অতীতে যাই ফিরে…