আমি গগন গহনে সন্ধ্যা-তারা

কনক গাঁদার ফুল গো।

গোধূলির শেষে হেসে উঠি আমি

এক নিমেষের ভুল গো।

আমি কণিকা,

আমি সাঁঝের অধরে ম্লান আনন্দ-কণিকা

আমি অভিমানিনীর খুলে ফেলে দেওয়া মণিকা

আমি দেব-কুমারীর দুল গো।।

আলতা রাখার পাত্র আমার আধখানা চাঁদ ভাঙা

তাহারি রং গড়িয়ে পরে (ঐ) অস্ত-আকাশ রাঙা।

আমি একমুঠো আলো কৃষ্ণা-সাঁঝের হাতে

আমি নিবেদিত ফুল আকাশ-নদীতে রাতে

ভাসিয়া বেড়াই যাঁর উদ্দেশে গো

তার পাই না চরণ-মূল।।