ঈদ মোবারক হো —

ঈদ মোবারক ঈদ মোবারক ঈদ, ঈদ মোবারক হো —

রাহেলিল্লাহ্‌কে আপনাকে বিলিয়ে দিল, কে হলো শহীদ।।

যে কোরবানি আজ দিল খোদায় দৌলৎ ও হাশমত্‌,

যার নিজের ব’লে রইলো শুধু আল্লা ও হজরত,

যে রিক্ত হয়ে পেল আজি অমৃত-তৌহিদ।।

যে খোদার রাহে ছেড়ে দিল পুত্র ও কন্যায়

যে আমি নয়, আমিনা ব’লে মিশলো আমিনায়।

ওরে তারি কোলে আসার লাগি’ নাই নবীজীর নিদ।।

যে আপন পুত্র আল্লারে দেয় শহীদ হওয়ার তরে

ক্বাবাতে সে যায় না রে ভাই নিজেই ক্বাবা গড়ে

সে যেখানে যায় – জাগে সেথা ক্বাবার উম্মিদ।।