উচ্ছে নহে, ঝিঙে নহে, নহে সে পটল ব্রজের আলু

পিয়া হতে জনম তাই পি’য়াজ সুডোল ব্রজের আলু।।

রসঘন রসুনের সে গন্ধতুত দাদা, ও দাদা

রস কিছু কম হলে হতো আম আদা, ও দাদা

সে আরো খানিক ডাগর হলে ঐ হতো ওল, ব্রজের আলু।।

পরম বৈষ্ণব সে যে ফল-দল মাঝে – ও দাদা

হের তার শিরে চৈতন-চুট্‌কী বিরাজে – ও দাদা

আবার মাথাটি বাবাজীর মতো চাঁচাছোলা গোল

তার মাথাটি বাবাজীর মতো চাঁচা ছোলা গোল, ব্রজের আলু।।

কাঁদে ছল ক’রে সব বিরহিণী ইহাকে থ্যাত্‌লাতে – ও দাদা

চক্ষু বুজে পন্ডিতে খান, বলেন ‘আলুভাতে’ – ও দাদা

ওরে পাতে তুলেছি তুলব জাতে ব’দলে এবার ভোল, ব্রজের আলু।।