উজান বাওয়ার গান গো এবার, গাস্‌নে ভাটিয়ালি

আর গাস্‌নে ভাটিয়ালি।

নূতন আশার চাঁদ উঠেছে কুম্‌ড়ো জালির ফালি

যেন কুম্‌ড়ো জালির ফালি।।

বান এসেছে, বাঁধ ভেঙেচে, নায়ে দোলা লাগে

আড়-বাঁশিতে তান ছেড়ে তুই দাঁড়্‌ বেয়ে চল্‌ আগে

দেখ্‌ জোয়ার-জলে ডু’বে গেছে চরের চোরাবালি।।

কালো বউ-এর চোখ যেন, দেখ্‌ মৌরলা মাছ ভাসে

গাঙ্‌চিল আর জল-পায়রা উড়ছে মুখের পাশে,

শোন্‌ বউ কথা কও পাখি, মোদের করছে দূতিয়ালি।।

জল নিয়ে বৌ দাঁড়িয়ে আছে, গাছে কচি ডাব

লোক্‌সানেরই হিসাব দেখিস, লাভের কথা ভাব্‌,

সাজ্‌ রে তামুক, নামুক দেয়া, দুক্ষু ত ইজমালি।।