উদার ভারত! সকল মানবে দিয়াছ তোমার কোলে স্থান।

পার্সি-জৈন-বৌদ্ধ-হিন্দু খ্রিস্টান-শিখ-মুসলমান।।

তুমি পারাবার, তোমাতে আসিয়া মিলেছে সকল ধর্ম জাতি;

আপনি সহিয়া ত্যাগের বেদনা সকল দেশের করেছ জ্ঞাতি;

নিজেরে নিঃস্ব করিয়া, হয়েছ বিশ্ব-মানব-পীঠস্থান।।

নিজ সন্তানে রাখি নিরন্ন, অন্য সবারে অন্ন দাও,

তোমার স্বর্ণ রৌপ্য মানিকে বিশ্বের ভান্ডার ভরাও;

আপনি মগ্ন ঘন তমসায় ভুবনে করিয়া আলোক দান।।

বক্ষে ধরিয়া কত সে যুগের কত বিজেতার গ্লানির স্মৃতি,

প্রভাত আশায় সর্বসহা মা যাইপছ দুখের কৃষ্ণাতিথি,

এমনি নিশীথে এসেছিলে বুকে আসিবে আবার সে ভগবান।।