ঐ অভ্র-ভেদী তোমার ধ্বজা উড়্‌লে আকাশ-পথে।

মাগো, তোমার রথ আনা ঐ রক্ত-সেনার রথে।।

ললাট-ভরা জয়ের টীকা অঙ্গে নাচে অগ্নি-শিখা,

রক্তে জ্বলে বহ্নি-লিখা,

মা! ঐ বাজে তোর বিজয়-ভেরি,

নাই দেরি আর নাই মা দেরি, মুক্ত তোমার হ’তে।।

আনো তোমার বরণ-ডালা, আনো তোমার শঙ্খ, নারী!

ঐ দ্বারে মা’র মুক্তি-সেনা, বিজয়-বাজা উঠ্‌ছে তারি। ওরে ভীরু!

ওরে মরা! মরার ভয়ে যাস্‌নি তোরা;

তোদেরও আজ ডাক্‌ছি মোরা – ভাই!

ঐ খোলে রে মুক্তি-তোরণ,

আজ একাকার জীবন-মরণ মুক্ত এ ভারতে।।