ওগো প্রিয়তম তুমি চ’লে গেছ আজ আমার পাওয়ার বহু দূরে।

তবু মনের মাঝে বেণু বাজে সেই পুরানো সুরে সুরে॥

বাজে মনের মাঝে বেণু বাজে

প্রিয় বাজাতে যে বেণু বনের মাঝে আজো তার রেশ মনে বাজে॥

তব কদম-মালার কেশরগুলি

আজি ছেয়ে আছে ওগো পথের ধূলি,

ওগো আজিকে করুণ রোদন তুলি’ বয় যমুনা ভাটি সুরে॥

(আর উজান বয় না,)

ওগো আজিকে আঁধার তমাল বনে, বসে আছি উদাস মনে

ওগো তোমার দেশে চাঁদ উঠেছে আমার দেশে বাদল ঝুরে॥

সেথা চাঁদ উঠেছে -

ওগো শুল্কা তিথির চতুর্দশীর চাঁদ উঠেছে

সেথা শুল্কা তিথির চতুর্দশীর চাঁদ উঠেছে

সখি তাদের দেশে আকাশে আজ আমার দেশের চাঁদ উঠেছে।

ওগো মোর গগনে কৃষ্ণা তিথি আমার দেশে বাদল ঝুরে॥