ওলো ননদিনী বল্

কপট নিপট কালা, নিঠুর খল্॥

তার নাই ভয় নাই লজ্জা শরম

লইয়া যুবতীর ধরম গো

খেলে সে নিঠুর খেলা, চতুর চপল্॥

না শুনে লো তোদের গালি

মাখলাম কুলে কালার কালি গো

সে মুখে সরল বনমালী, অন্তরে গরল॥

তার শত জনে মন বাঁধা, রাতে চন্দ্রা দিনে রাধা

(তারে) কঠিন কথা শুনাইব চল্‌লো গোঠে চল্॥

কৃষ্ণ ব’লে অবিরত দে লো গালি পারিস যত

ননদী কয় বুঝেছি বউ (কৃষ্ণ) নাম শোনারই ছল

ও বউ কৃষ্ণ নাম তোর ভাল লাগে

তাই কৃষ্ণ (ও তোর) নাম শোনারই ছল॥