কারো ভরসা করিসনে তুই (ও মন) এক আল্লার ভরসা কর।

আল্লা যদি সহায় থাকেন (ও তোর) ভাবনা কিসের, কিসের ডর।।

রোগে শোকে দুঃখে ঋণে নাই ভরসা আল্লা বিনে রে

তুই মানুষের সহায় মাগিস (তাই) পাস্‌নে খোদার নেক্‌-নজর।।

রাজার রাজা বাদশাহ্‌ যিনি গোলাম হ তুই সেই খোদার,

বড় লোকের দুয়ারে তুই বৃথাই হাত পাতিস্‌নে আর।

তোর দুখের বোঝা ভারি হ’লে ফেলে প্রিয়জনও যায় রে চ’লে

সেদিন ডাক্‌লে খোদায় তাঁহার রহম (ওরে) ঝরবে রে তোর মাথার ’পর।।