খাতুনে জান্নাত ফাতেমা জননী — বিশ্ব-দুলালী নবী নন্দিনী,

মদিনাবাসিনী পাপতাপ নাশিনী উম্মত-তারিণী আনন্দিনী।।

সাহারার বুকে মাগো তুমি মেঘ-মায়া,

তপ্ত মরুর প্রাণে স্নেহ-তরুছায়া;

মুক্তি লভিল মাগো তব শুভ পরশে বিশ্বের যত নারী বন্দিনী।।

হাসান হোসেনে তব উম্মত তরে, মাগো

কারবালা প্রান্তরে দিলে বলিদান,

বদলাতে তার রোজ হাশরের দিনে

চাহিবে মা মোর মত পাপীদের ত্রাণ।

এলে পাষাণের বুকে চিরে নির্ঝর সম,

করুণার ক্ষীরধারা আবে-জমজম;

ফিরদৌস হ’তে রহমত বারি ঢালো সাধ্বী মুসলিম গরবিনী।।