ঘুমাইতে দাও শ্রান্ত রবি রে জাগায়ো না জাগায়ো না,

সারা জীবন যে আলো দিল ডেকে তার ঘুম ভাঙায়ো না।।

যে সহস্র করে রূপরস দিয়া

জননীর কোলে পড়িল ঢলিয়া

তাঁহারে শান্তি-চন্দন দাও ক্রন্দনে রাঙায়ো না।।

যে তেজ শৌর্য-শক্তি দিলেন, আপনারে করি ক্ষয়

তাই হাত পেতে নাও।

বিদেহ রবি ও ইন্দ্র মোদের নিত্য দেবেন জয়

কবিরে ঘুমাতে দাও।

অন্তরে হের হারানো রবির জ্যোতি

সেইখানে তারে নিত্য কর প্রণতি

আর কেঁদে তাঁরে কাঁদায়ো না।।