জগৎ জুড়ে জাল ফেলেছিস্ মা, শ্যামা কি তুই জেলের মেয়ে।

(তোর) মায়ার জালে মহামায়া, বিশ্বভুবন আছে ছেয়ে॥

প’ড়ে মা তোর মায়ার ফাঁদে

কোটি নরনারী কাঁদে;

তোর মায়াজাল ততই বাঁধে পালাতে চায় যত ধেয়ে॥

চতুর যে-মীন সে জানে মা জাল থেকে যে মুক্তি আছে;

(তাই) জেলে যখন জাল ফেলে মা সে লুকায় জেলের পায়ের কাছে।

জাল এড়িয়ে তাই সে বাঁচে।

তাই মা আমি নিলাম শরণ

তোর ও দুটি রাঙা চরণ,

এড়িয়ে গেলাম মায়ার বাঁধন মা তোর অভয়-চরণ পেয়ে॥