ঝড়-ঝঞ্ঝার ওড়ে নিশান, ঘন-বজ্রে বিষাণ বাজে।

জাগো জাগো তন্দ্রা-অলস রে, সাজো সাজো রণ-সাজে।।

দিকে দিকে ওঠে গান, অভিযান অভিযান!

আগুয়ান আগুয়ান হও ওরে আগুয়ান

ফুটায়ে মরুতে ফুল-ফসল।

জড়ের মতন বেঁচে কি ফল? কে র’বি প’ড়ে লাজে।।

বহে স্রোত জীবন-নদীর, চল চঞ্চল অধীর,

তাহে ভাসিবি কে আয়, দূর সাগর ডেকে যায়।

হ’বি মৃত্যু-পাথার পার, সেথা অনন্ত প্রাণ বিরাজে।।

পাঁওদল্‌ রণে চল্‌, চল্‌ রণে চল্‌

পাঁওদল আগে চল্‌, চল্‌ রণে চল্‌

মরুতে ফোটাতে পারে ওই পদতল প্রাণ-শতদল।

বিঘ্ন-বিপদে করি’ সহায়

না-জানা পথের যাত্রী আয়,

স্থান দিতে হবে আজি সবায়, বিশ্ব-সভা-মাঝে।।