টিকি আর টুপিতে লেগেছে দ্বন্দ্ব বচন যুদ্ধ ঘোর

কে বড় কে ছোট চাই মীমাংসা, কার আছে কর-জোর॥

টিকি বলে শিরে আমি বিরাজিলে হয় আহা কিবা শোভা।

যেন প্রকান্ড কুষ্মান্ডের বৃন্তটি মনোলোভা।

এ যে চতুর্বর্গ ফলেরি বোঁটা।

শুনে টুপি ফিক্ ক’রে হেসে বল্লেঃ ‘ভায়া, শিরে বিরাজ করবার

শোভার কথা যদি বল তো ও বড়াই আমারি মুখে মানায়,

ও বড়াই আমার মুখে মানায়।’

আমি বাঁকা হয়ে যবে শিরে বসি, দেখে বিবিরা মূর্ছা যায়॥

টিকি বলে, মোরে বলে চৈতন্ কভু বা আর্কফলা

আর আমারি প্রসাদে প্রণামীটা মেলে দুটি বেলা চাল-কলা॥

(মেলে দাদা) দুটি বেলা চাল-কলা॥

[শুনে বাদশাহী চালে টুপি বল্লেঃ ‘আরে তোবা তোবা

চাল আর কলা? ওসব আবার খাদ্য নাকি হে? এ্যাঁ?]

বাদশাহী চালে টুপি বলে ওসব খাদ্য নাকি?

দেখো, আমারি দোয়ায়, আহা তোফা জুটে যায়, গোস্ত ও রামপাখি।

টিকি বলে মিয়া, আমার কৃপায় স্বর্গে free pass মেলে

(আর) আমারঃ through দিয়ে মগজে বুদ্ধি electricity খেলে

মিয়া আমার কৃপায় স্বর্গে free pass মেলে।

এ যে পারে যাবার টিকিট - শুধু টিকিট নয়।

[শুনে টুপি রেগে কাঁই, বল্লেঃ]

বেহেশ্‌তে মোর একচেটে অধিকার

কাফেরের তরে no admission খোদার ইস্তাহার।

(এই রূপে) ক্রমশঃ তর্ক বাড়িল ভীষণ বচনে বেজায় দড়,

এ উহারে কয় মোর ঠাঁই উঁচু তুমি বাপু স’রে পড়॥

সহসা মুন্ড ছিন্ন হইল শক্র কৃপাণ ঘায়।

টুপি আর টিকি একই সঙ্গে ভূঁয়ে গড়াগড়ি যায়॥