(মাগো) তোর কালো রূপ দেখতে মাগো, কাল্ হ’ল মোর আঁখি,

চোখের ফাঁকে যাস পালিয়ে মা তুই কালো পাখি॥

আমার নয়ন দুয়ার বন্ধ ক’রে এই দেহ পিঞ্জরে,

চঞ্চলা গো বুকের মাঝে রাখি তোরে ধ’রে;

চোখ্ চেয়ে তাই খুঁজে বেড়াই পাই না ভুবন ভ’রে

সাধ যায় মা জন্ম জন্ম অন্ধ হ’য়ে থাকি॥

কালো রূপের বিজলি চমক কোটি লোকের জ্যোতি,

অনন্ত তোর কালোতে মা সকল আলোর গতি।

তোর কালো রূপ কে বলে মা ‘তমঃ’,

ঐ রূপে তুই মহাকালি মাগো নমঃ নমঃ

তুই আলোর আড়াল টেনে মাগো দিস্ না মোরে ফাঁকি॥