তুমি সুন্দর তাই চেয়ে থাকি প্রিয়

সেকি মোর অপরাধ?

চাঁদেরে হেরিয়া কাঁদে চকোরিণী

বলে না তো কিছু চাঁদ।।

চেয়ে চেয়ে দেখি ফোটে যবে ফুল

ফুল বলে না তো সে আমার ভুল

মেঘ হেরি ঝুরে চাতকিনী

মেঘ করে না তো প্রতিবাদ।

জানে সূর্যেরে পাবে না

তবু অবুঝ সূর্যমুখী

চেয়ে চেয়ে দেখে তার দেবতারে

দেখিয়াই সে যে সুখী।।

হেরিতে তোমার রূপ-মনোহর

পেয়েছি এ আঁখি, ওগো সুন্দর।

মিটিতে দাও হে প্রিয়তম মোর

নয়নের সেই সাধ।।