দাও দাও দরশন পদ্ম-পলাশ লোচন,

কেঁদে দু’ নয়ন হ’ল অন্ধ।

আকাশ বাতাস ঘেরা, তব ও মন্দির বেড়া

আর কতকাল রবে বন্ধ॥

পাখি যেমন সন্ধ্যাকালে, বন্ধু-স্বজন পালে পালে

উড়ে এসে ব’সেছিল ডালে হে।

রাত পোহালে একে এক, উড়ে গেল দিগ্বিদিকে,

প’ড়ে আছি একা নিরানন্দ।

টুটিল বাঁধন মায়ার, কবে শুনিব এবার

ও রাঙা চরণ নূপুর ছন্দ॥

দুখ-শোক রৌদ্রজলে, ফেলে মোরে পলে পলে

ছলিতেছ হরি কত ছল হে

জীবনের বোঝা প্রভু, বহিতে কি হবে তবু

সহিতে পারি না আর দ্বন্দ্ব।

মরণের সোনার ছোঁওয়ায়, ডেকে লও ও রাঙা পায়

দেখাও এবার মুখ-চন্দ॥