দিকে দিকে পুন জ্বলিয়া উঠেছে দীন-ই-ইসলামী লাল মশাল।

ওরে বে-খবর, তুইও ওঠ্‌ জেগে, তুইও তোর প্রাণ-প্রদীপ জ্বাল।।

গাজী মুস্তফা কামালের সাথে জেগেছে তুর্কী সুর্খ-তাজ,

রেজা পহ্‌লবী-সাথে জাগিয়াছে বিরান মুলুক ইরানও আজ

গোলামী বিসরি’ জেগেছে মিসরী, জগলুল-সাথে প্রাণ-মাতাল।।

ভুলি’ গ্লানি লাজ জেগেছে হেজাজ নেজদ্‌ আরবে ইবনে সউদ্‌

আমানুল্লার পরশে জেগেছে কাবুলে নবীন আল-মামুদ,

মরা মরক্কো বাঁচাইয়া আজি বন্দী করিম রীফ্‌-কামাল।।

জাগে ফয়সল্‌ ইরাক আজমে, জাগে নব হারুন-আল্‌-রশীদ,

জাগে বয়তুল মোকাদ্দস্‌ রে; জাগে শাম দেখ্‌ টুটিয়া নিদ

জাগে না কো শুধু হিন্দের দশ কোটি মুসলিম বে-খেয়াল।।

মোরা আস্‌হাব কাহাফের মত হাজারো বছর শুধু ঘুমাই,

আমাদেরি কেহ ছিল বাদশাহ্‌ কোন কালে; তার করি বড়াই,

জাগি যদি মোরা, দুনিয়া আবার কাঁপিবে চরণে টাল্‌মাটাল।।