ধর্মের পথে শহীদ যাহারা আমরা সেই সে জাতি

সাম্য-মৈত্রী এনেছি আমরা বিশ্বে করেছি জ্ঞাতি।।

পাপ-বিদগ্ধ তৃষিত ধরার লাগিয়া আনিল যাঁরা

মরুর তপ্ত বক্ষ নিঙাড়ি শীতল শান্তি-ধারা

উচ্চ-নীচের ভেদ ভাঙি দিল সবারো বক্ষ পাতি’।।

কেবল মুসলমানের লাগিয়া আসেনি’ক ইসলাম

সত্যে যে চায় আল্লায় মানে মুসলিম তারি নাম

আমির ফকিরে ভেদ নাই – সবে ভাই, সব এক সাথি।।

নারীরে প্রথম দিয়াছি মুক্তি, নর্‌ সম অধিকার

মানুষের গড়া প্রাচীর ভাঙিয়া করিয়াছি একাকার।

আধার রাতির বোরখা উতারি এনেছি আশার-ভাতি।।