নিখিল ঘুমে অচেতন সহসা শুনিনু আজান

শুনি’ সে তকবিরের ধ্বনি আকুল হল মন-প্রাণ

বাহিরে হেরিনু আসি বেহেশতী রৌশনীতে রে

ছেয়েছে জমিন ও আসমান

আনন্দে গাহিয়া ফেরে ফেরেশ্‌তা হুর গেলেমান –

এলো কে, কে এলো ভুলোকে! দুনিয়া দুলিয়া উঠিল পুলকে।।

তাপীর বন্ধু, পাপীর ত্রাতা, ভয়-ভীত পীড়িতের শরণ-দাতা

মুকের ভাষা নিরাশার আশা, ব্যথার শান্তি, সান্ত্বনা শোকে

এলো কে ভোরের আলোকে।।

দরুদ পড় সবে : সাল্লে আলা, মোহাম্মদ মোস্তফা সাল্লে আলা।

কেহ বলে, এলো মোর কম্‌লিওয়ালা - খোদার হাবীব কেহ কয় নিরালা

মোহাম্মদ মোস্তফা সাল্লে আলা।

কেহ বলে, আহমদ নাম মধু ঢালা - মোহাম্মদ মোস্তফা সাল্লে আলা।

মজনুঁরও চেয়ে হল দীওয়ানা সবে, নাচে গায় নামের নেশায় ঝোঁকে।।