বল্‌ রে জবা বল্ —

কোন্ সাধনায় পেলি শ্যামা মায়ের চরণতল।।

মায়া–তরুর বাঁধন টু’টে মায়ের পায়ে পড়লি লু’টে

মুক্তি পেলি, উঠলি ফুটে আনন্দ–বিহ্বল।

তোর সাধনা আমায় শেখা (জবা) জীবন হোক সফল।।

কোটি গন্ধ –কুসুম ফোটে, বনে মনোলোভা —

কেমনে মা’র চরণ পেলি, তুই তামসী জবা।

তোর মত মা’র পায়ে রাতুল হবো কবে প্রসাদী ফুল,

কবে উঠবে রেঙে —

ওরে মায়ের পায়ের ছোঁয়া লেগে উঠবে রেঙে,

কবে তোরই মতো রাঙবে রে মোর মলিন চিত্তদল।।