বল্ নাহি ভয় নাহি ভয়!

বল্ মাভৈঃ মাভৈঃ, জয় সত্যের জয়!

তুই নির্ভর কর্‌ আপনার ‘পর আপন পতাকা কাঁধে তুলে ধর্‌

ওরে যে যায় যাক্ সে, তুই শুধু বল্ ‘আমার হয়নি লয়’!

বল্ ‘আমি আছি’, আমি পুরুষোত্তম, আমি চির-দুর্জয়!

বল্ মাভৈঃ মাভৈঃ, জয় সত্যের জয়!!

যে গেল সে নিজেরে নিঃশেষ করি’ তোদের পাত্র দিয়ে গেল ভরি’!

ঐ বন্ধ মৃত্যু পারেনি ক’ তাঁরে পারেনি করিতে লয়!

তাই আমাদের মাঝে নিজেরে বিলায়ে সে আজি শান্তিময়

বল্ মাভৈঃ মাভৈঃ, জয় সত্যের জয়!!

ওরে রুদ্র তখনি ক্ষুদ্রেরে গ্রাসে আগেই যবে সে ম’রে থাকে ত্রাসে

ওরে আপনার মাঝে বিধাতা জাগিলে বিশ্বে সে নির্ভয়

এই ক্ষুদ্র কারায় কভু কি ভয়াল ভৈরব বাঁধা রয়?

বল্ মাভৈঃ মাভৈঃ, জয় সত্যের জয়!!

ওরে আত্ম-অবিশ্বাসী, ভয়ে-ভীত! কেন হেন ঘন অবসাদ চিত

বল্ পর-বিশ্বাসে পর-মুখপানে চেয়ে কি স্বাধীন হয়?

তুই আত্মাকে চিন্, বল আমি আছি,’ ‘সত্য আমার জয়’!

বল্ মাভৈঃ মাভৈঃ, জয় সত্যের জয়!!