পদ্মার ঢেউ রে–

মোর শূণ্য হৃদয় পদ্ম নিয়ে যা যারে

এই পদ্মে ছিল রে যার রাঙ্গা পা

আমি হারায়েছি তা’রে ॥

মোর পরান বঁধু নাই,

পদ্মে তাই মধু নাই–নাই রে–

বাতাস কাঁদে বাইরে–

সে সুগন্ধ নাই রে–

মোর রূপের সরসীতে আনন্দ-মৌমাছি

নাহি ঝঙ্কারে ॥

ও পদ্মা রে ঢেউয়ে তোর ঢেউ ওঠায় যেমন চাঁদের আলো

মোর বঁধুয়ার রূপ তেমনি ঝিল্‌মিল ঝিল্‌মিল করে কৃষ্ণ-কালো

সে প্রেমের ঘাটে ঘাটে বাঁশী বাজায়

যদি দেখিস্‌ তারে–দিস্‌ এই পদ্ম তার পায়

বলিস্‌ কেন বুকে আশার দেয়ালী জ্বালিয়ে

ফেলে গেল চির-অন্ধকারে ।।

পদ্মার ঢেউ রে

মোর শূণ্য হৃদয় পদ্ম নিয়ে যা যারে ॥

এই পদ্মে ছিল রে যার রাঙ্গা পা

আমি হারায়েছি তারে ॥