রাখ রাখ রাঙা পায়, হে শ্যামরায়!

ভুলে গৃহ স্বজন সবই সঁপেছি তোমায়॥

সংসার মরু ঘোর, নাহি তরু-ছায়া,

নব নীরদ শ্যাম, আনো মেঘ-মায়া;

আনন্দ-নীপবনে নন্দ-দুলাল এসো,

বাহও উজান, হরি, অশ্রুর যমুনায়॥

একা জীবন মোর গহন ঘন ঘোর,

এসো এ বনে বনমালী, গোপ কিশোর,

কুঞ্জ রচেছি দুখ-শোক তমাল-ছায় -

প্রেম-প্রীতির গোপী চন্দন শুকায়ে যায়॥

দারা সুত প্রিয়জন, হরি হে, নাহি চাই,

পদ্মা-পলাশ-আঁখি যদি দেখিতে পাই;

রাখাল-রাজা এসো, এসো হে ঋষিকেশ,

গোকুলে লহ ডাকি’, অকূলে ভাসি হায়॥