লায়লী! লায়লী! ভাঙিয়ো না ধ্যান মজনুর এ মিনতি।

লায়লী কোথায়? আমি শুধু দেখি লা এলা'র জ্যোতি।।

পাথর খুঁজিয়া ফিরিয়াছি প্রিয়া প্রেম-দরিয়ার কূলে,

খোদার প্রেমের পরশ-মানিক পেলাম কখন ভুলে।

সে মানিক যদি দেখ একবার

মজনুরে তুমি চাহিবে না আর

জুলেখা-ইয়ুসুফ লাজ মানে হেরি' তাহার খুব -সুরতি।।

মজনুরে ও যে লায়লী ভোলায় সে যে কত সুন্দর

বুঝিবে লায়লী যদি তুমি তারে নেহার এক নজর।

সাধ মিটিবে না হেথা ভালোবেসে,

চল চল প্রিয়া লা এলা'র দেশে

নিত্য মিলনে ভুলিব আমরা এই বিরহের ক্ষতি।।