লুকোচুরি খেলতে হরি হার মেনেছে আমার সনে

লুকাতে চাও বৃথা হে শ্যাম, ধরা পড় ক্ষণে ক্ষণে।।

গহন মেঘে লুকাতে চাও অম্‌নি রাঙা, চরণ লেগে

যে পথে ধাও সে পথ ওঠে ইন্দ্রধনুর রঙে রেঙে,

চপল হাসি চম্‌কে বেড়ায় বিজলিতে নীল গগনে।।

রবি-শশী-গ্রহ-তারা তোমার কথা দেয় প্রকাশি’

ঐ আলোতে হেরি তোমার তনুর জ্যোতি মুখের হাসি।

হাজার কুসুম ফুটে’ ওঠে লুকাও যখন শ্যামল বনে।

মনের মাঝে যেম্‌নি লুকাও, মন হয়ে যায় অম্‌নি মুনি,

ব্যথায় তোমার পরশ যে পাই, ঝড়ের রাতে বংশী শুনি

দুষ্টু তুমি দৃষ্টি হয়ে লুকাও আমার এই নয়নে

দুষ্টু তুমি দৃষ্টি হয়ে থাক আমার এই নয়নে।।