সমবেত : সারাদিন পিটি কার দালানের ছাদ গো

পাত ভ’রে ভাত পাই না, ধ’রে আসে হাত গো॥

১ম : তোর ঘরে আজ কি রান্ন হায়েছে?

২য় : ছেলে দুটো ভাত পায়নি, পথ চেয়ে রয়েছে।

৩য় : আমিও ভাত রাঁধিনি, দেখ্ না চুল বাঁধিনি

শাশুড়ি মান্ধাতার বুড়ি মন্দ কথা কয়েছে।

৪র্থ : আমার ননদ বড় দজ্জাল বজ্জাত গো।

সমবেত : সারাদিন পিটি কার দালানের ছাদ গো

পাত ভ’রে ভাত পাই না, ধ’রে আসে হাত গো॥

১ম : এত খায় তবু ওদের বউগুলো সুঁট্‌কো

২য় : ছেলেগুলো প্যাঁকাটি, বাবুগুলো মুট্‌কো।

৩য় : এরা কাগজের ফুল, এরা চোখে চাঁদ দেখে না।

৪র্থ : ইটের ভিতরে কীটের মত কাটায় এরা রাত গো।

সমবেত : সারাদিন পিটি কার দালানের ছাদ গো

পাত ভ’রে ভাত পাই না, ধ’রে আসে হাত গো॥