সুরে ও বাণীর মালা দিয়ে তুমি আমারে ছুঁইয়াছিলে।

অনুরাগ–কুম্কুম দিলে দেহে মনে, বুকে প্রেম কেন নাহি দিলে।।

বাঁশি বাজাইয়া লুকালে তুমি কোথায় —

যে ফুল ফোটালে সে ফুল শুকায়ে যায়

কী যেন হারায়ে প্রাণ করে হায় হায় —

কী চেয়েছিলে — কেন কেড়ে নাহি নিলে।।

জড়ায়ে ধরিয়া কেন ফিরে গেলে বল কোন্ অভিমানে,

কেন জাগে নাকো আর সে মাধুরী রস–আনন্দ–প্রাণে।

তোমারে বুঝি গো বুঝেছিনু আমি ভুল

এসেছিলে তুমি ফোটাতে প্রেম–মুকুল,

কেন আঘাত করিয়া প্রিয়তম, সেই ভুল নাহি ভাঙাইলে।।