হেরা হতে হেলে দুলে নূরানী তনু ও কে আসে হায়,

সারা দুনিয়ার হেরেমের পর্দা খুলে খুলে যায় —

সে যে আমার কমলিওয়ালা — কমলিওয়ালা।।

তার ভাবে বিভোল রাঙা পায়ের তলে

পর্বত জঙ্গম টলমল টলে,

খোরমা খেজুর বাদাম জাফরানি ফুল ঝ’রে ঝ’রে যায় —

সে যে আমার কমলিওয়ালা — কমলিওয়ালা।।

আসমানে মেঘ চলে ছায়া দিতে,

পাহাড়ের আঁসু গলে ঝরনার পানিতে,

বিজলি চায় মালা হতে,

পূর্ণিমার চাঁদ তার মুকুট হতে চায় —

সে যে আমার কমলিওয়ালা — কমলিওয়ালা।।