ভুলি কেমনে আজও যে মনে বেদনা সনে রহিল আঁকা

আজও সজনি দিনরজনী সে দিনে গনি সকলি ফাঁকা।

আগে মন করলে চুরি মর্মে শেষে হানলে ছুরি

এত শঠতা এত যে ব্যথা, তবু যেন তা মধুতে মাখা।

চকোরী দেখলে চাঁদে দূর থেকে সই আজও কাঁদে

আজও বাদলে ঝুলন ঝুলে তেমনি জলে চলে বলাকা।

বকুলের তলায় দোদুল কাজলা মেয়ে কুড়ায় লো ফুল

চলে নাগরী কাঁখে গাগরী চরণ ভারী কোমর বাঁকা।

তরুরা রিক্তপাতা আসলো যে তাই ফুল বারতা

ফুলেরা বোলে ধরেছে বলে ভরেছে ফলে বিটপীশাখা।

ডালে তোর করলে আঘাত দিস রে কবি ফুল সওগাত

ব্যাথা মুকুলে অলি না ছুঁলে বনে কি দুলে ফুল পতাকা।।