ভুলিতে পারিনে তাই আসিয়াছি পথ ভুলি

ভোলো মোর সে অপরাধ, আজ যে লগ্ন গোধূলি।

এমনি রঙিন বেলায় খেলেছি তোমায় আমায়

খুঁজিতে এসেছি তাই সেই হারানো দিনগুলি।

তুমি যে গেছ ভুলে, ছিল না আমার মনে

তাই আসিয়াছি তব বেড়া দেওয়া ফুলবনে

গেঁথেছি কতই মালা এই বাগানের ফুল তুলি

আজও হেথা গাহে গান আমার পোষা বুল্‌বুলি।

চাহ মোর মুখে প্রিয়, এস গো আরও কাছে

হয়তো সে দিনের স্মৃতি তব নয়নে আছে

হয়তো সে দিনের মতই প্রাণ উঠিবে আকুলি।।