ভুলি কেমনে আজো যে মনে বেদনা-সনে রহিল আঁকা!

আজো সজনী দিন রজনী সে বিনে গনি সকলি ফাঁকা।।

আগে মন করলে চুরি মর্ম্মে শেষে হানলে ছুরি,

এত শঠতা এত যে ব্যথা তবু যেন তা’ মধুতে মাখা।।

চকোরী দেখলে চাঁদে দূর হ’তে সই আজো কাঁদে,

আজো বাদলে ঝুলন ঝোলে তেমনি জলে চলে বলাকা।।

বকুলের তলায় দোদুল কাজলা মেয়ে কুড়োয় লো ফুল,

চলে নাগরী কাঁখে গাগ্রী চরণ ভারি কোমর বাঁকা।।

তরুরা রিক্ত-পাতা আসল লো তাই ফুল-বারতা,

ফুলেরা গ’লে ঝরেছে ব’লে ভরেছে ফলে বিটপী-শাখা।।

ডালে তোর হানলে আঘাত দিস রে কবি ফুল-সওগাত,

ব্যথা-মুকুলে অলি না ছু’লে বনে কি দুলে ফুল-পতাকা।।