এসো নূপুর বাজাইয়া যমুনা নাচাইয়া

কৃষ্ণ কানাইয়া হরি।

মাখি’গোখুর ধূলিরেণু গোঠে চরাইয়া ধেনু

বাজায়ে বাঁশের বাঁশরি।।

গোপী চন্দন চর্চিত অঙ্গে

প্রাণ মাতাইয়া প্রেম তরঙ্গে

বামে হেলায়ে ময়ুর পাখা দুলায়ে তমাল শাখা

দীপবনে, দাঁড়ায়ে ত্রিভঙ্গে।

এসো লয়ে সেই শ্যাম-শোভা ব্রজ বধু মনোলোভা

সেই পীত বসন পরি’।।

এসো গগনে ফেলি নীল ছায়া

আনো পিপাসিত চোখে মেঘ মায়া।

এসো মাধব মাধবী তলে

এসো বনমালী বন-মালা গলে

এসো ভক্তিতে প্রেমে আঁখি জলে

এসো তিলক লাঞ্ছিত সুর নর বাঞ্ছিত

বামে লয়ে রাই কিশোরী।।