তোমারি আঁখির মত আকাশের দুটি তারা

চেয়ে থাকে মোর পানে নিশীথে তন্দ্রাহারা।

সে কি তুমি? সে কি তুমি?

ক্ষীণ আঁখিদীপ জ্বালি বাতায়নে জাগি একা

অসীম অন্ধকারে খুঁজি তব পথরেখা

সহসা দখিনবায়ে চাঁপাবনে জাগে সাড়া।

সে কি তুমি? সে কি তুমি?

তব স্মৃতি যদি ভুলি ক্ষণতরে আনকাজে

কে যেন কাঁদিয়া ওঠে আমার বুকের মাঝে।

বৈশাখী ঝড়ে রাতে চমকিয়া উঠি জেগে

বুঝি অশান্ত মম আসিলে ঝড়ের বেগে

ঝড় চলে যায় কেঁদে, ঢালিয়া শ্রাবণধারা।

সে কি তুমি? সে কি তুমি?