গভীর নিশীথে ঘুম ভেঙ্গে যায়,

কে যেন আমারে ডাকে –

সে কি তুমি, সে কি তুমি?

কার স্মৃতি বুকে পাষাণের মত

ভার হয়ে যেন থাকে,

সে কি তুমি, সে কি তুমি?

কাহার ক্ষুধিত প্রেম যেন হায়

ভিক্ষা চাহিয়া কাঁদিয়া বেড়ায়

কার সকরুণ আঁখি দুটি যেন

রাতের তারার মত

মুখপানে চেয়ে থাকে –

সে কি তুমি, সে কি তুমি?

নিশির বাতাস কাহার হুতাশ দীরঘ নিশাস সম

ঝড় তোলে এসে অন্তরে মোর, ওগো দুরন্ত মম

সে কি তুমি, সে কি তুমি?

মহাসাগরের ঢেউয়ের মতন,

বুকে এসে বাজে কাহার রোদন?

পিয়া পিয়া নাম ডাকে অবিরাম

বনের পাপিয়া পাখি

আমার চম্পা শাখে

সে কি তুমি, সে কি তুমি?