আমি সূর্যমুখী ফুলের মত দেখি তোমায় দূর থেকে

দলগুলি মোর রেঙ্গে ওঠে তোমার হাসির কিরণ মেখে ।।

দেখি তোমায় দূর থেকে …

নিত্য জানাই প্রেম-আরতি

যে পথে, নাথ তোমার গতি

ওগো আমার ধ্রুব-জ্যোতি

সাধ মেটে না তোমায় দেখে ।।

দেখি তোমায় দূর থেকে …

জানি, তুমি আমার পাওয়ার বহু দূরে, হে দেবতা !

আমি মাটির পূজারিণী, কেমন করে জানাই ব্যথা ।

সারা জীবন তবু, স্বামী

তোমার ধ্যানেই কাঁদি আমি

সন্ধ্যাবেলায় ঝরি যেন তোমার পানে নয়ন রেখে ।।

দেখি তোমায় দূর থেকে

আমি সূর্যমুখী ফুলের মত দেখি তোমায় দূর থেকে

দলগুলি মোর রেঙ্গে ওঠে তোমার হাসির কিরণ মেখে ।।

দেখি তোমায় দূর থেকে …