নূরজাহান! নূরজাহান!

সিন্ধু নদীতে ভেসে,

এলে মেঘলামতীর দেশে

ইরানী গুলিস্তান।।

নার্গিস লালা গোলাপ আঙ্গুর-লতা

শিরিঁ ফরহাঁদ সিরাজের উপকথা

এনেছিলে তুমি তনুর পেয়ালা ভরি’

বুলবুলি দিলরুবা রবাবের গান।।

তব প্রেমে উন্মাদ ভুলিল সেলিম,

সে যে রাজাধিরাজ-

চন্দন সম মাখিল অঙ্গে

কলঙ্ক লোক-লাজ।

যে কলঙ্ক লয়ে হাসে চাঁদ

নীল আকাশে,

যাহা লেখা থাকে শুধু

প্রেমিকের ইতিহাসে,

দিবে চিরদিন নন্দন-লোক-চারী

তব সেই কলঙ্ক

সে প্রেমের সম্মান।।